पाएं अपने शहर की ताज़ा ख़बरें और फ्री ई-पेपरडाउनलोड करें
कलेक्टर संजय कुमार ने जिले में कोरोना कर्फ्यू 10 मई को सुबह 6 बजे तक बढ़ा दिया है। इस संबंध में शनिवार को जारी आदेश के अनुसार, 2 मई रविवार से सब्जी मंडी, सब्जी की दुकानें और फल की दुकानें सिर्फ सम संख्या तारीखों पर ही खुलेंगीं यानी 2, 4 और 6 मई को रात 2 बजे से सुबह 6 बजे तक ही सब्जी मंडी खुलेगी और फल बेचे जा सकेंगे। 3, 5 और 7 मई को सब्जी मंडी व फल दुकानें नहीं खुलेंगीं। कलेक्टर के आदेश के मुताबिक, 10 मई की सुबह 6 बजे तक जनता कोरोना कर्फ्यू रहेगा। इस दौरान जिन गतिविधियों को छूट दी गई है, उन्हें छोड़कर अन्य सभी गतिविधियां प्रतिबंधित रहेंगीं। सब्जी और फल की थोक मंडियां सम तारीख 2, 4 और 6 मई को रात 2 से सुबह 6 बजे तक ही खुलेंगीं। विषम तारीख 3, 5 व 7 मई को यह बंद रहेंगीं।
जनता कोरोना कर्फ्यू के दौरान नगर पालिका सीएमओ द्वारा जारी पास के आधार पर चिह्नित सब्जी व्यापारियों द्वारा सब्जियों व फल का विक्रय घर-घर जाकर ठेले के माध्यम से केवल 2, 4 व 6 मई को सुबह 6 से सुबह 10 बजे तक ही किया जा सकेगा। कृषि यंत्रों से संबंधित दुकानें सुबह 11 बजे तक ही खुलेंगीं।
बाहर से आने वालों को दिखानी होगी निगेटिव रिपोर्ट
जिले के बाहर से आने वाले व्यक्तियों से संक्रमण फैलने की आशंका अधिक रहती है, इसलिए बाहर से आने वाले प्रत्येक व्यक्ति को निगेटिव कोरोना रिपोर्ट बॉर्डर पर स्थित चेक प्वाइंट पर देना होगी। ऐसा न करने पर निर्धारित क्वारेंटाइन सेंटर में रहना होगा। संबंधित व्यक्ति की कोविड जांच कराकर रिपोर्ट निगेटिव होने पर ही घर जाने की अनुमति दी जाएगी। जिले की सीमा में ऑटो वाहन का परिचालन सामान्यत: बंद रहेगा। केवल मरीजों को लाने और ले जाने की ही अनुमति रहेगी। जिले की सीमा में आवागमन की अनुमति केवल चिकित्सा कारणों, दवाइयों के परिवहन एवं अन्य जरूरी सेवाएं जैसे नगर पालिका, बिजली, टेलीफोन सेवा, कोविड कंट्रोल आदि के लिए ही होगी। अन्य कारणों से केवल विशेष अनुमति के आधार पर ही आया जाया जा सकता है। कोरोना महामारी के विस्तार को देखते हुए चिह्नित रेड जोन में रहने वाले लोग केवल चिकित्सा कारणों से ही इंसीडेंट कमांडर से अनुमति लेकर रेडजोन से बाहर आ-जा सकेंगे। रेड जोन से बेरिकेड्स को हटाने की अनुमति किसी को नहीं होगी। व्यापारिक, व्यावसायिक एवं सामाजिक कारणों से उत्तरप्रदेश की सीमा में आने-जाने की अनुमति नहीं होगी। चिकित्सा कारणों से ही आ जा सकते हैं। विशेष परिस्थितियों में संबंधित एसडीएम से अनुमति लेनी होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn